Mhaka leyi yi ndzi vavisile ngopfu, a ndzi hlamarisiwa hi leswi a ndzi nga tekeriwi enhlokweni eka swilo hinkwaswo hambileswi a ndzi ri n'wana wa mativula. Kute kwalaho ndza ha mpfikulaka, hiloko ku nghena tata wa mina na yena a nga khomangi nchumu. Loko a fika, xikan'wekan'we u vhele a swi vona leswaku a ndzi ri eku rileni. Loko a vutisa ndzi tsandzekile ku n'wi hlamusela ku kondza Ntsakisi a hlamusela leswi a swi ndzi khunguvanyisile. Tatana u humesile mali a ndzi nyika leswaku ndzi ya xava leswi ndzi swi lavaka. Hambiswiritano, a swi nga ndzi tsakisangi ngopfu hikuva mina a ndzi nyikiwile endzhaku ka loko ndzi kalakalarile kasi Ntsakisi yena va n'wi endlerile a nga kombelangi. Ntsakisi u tshunerile ekusuhi na mina a ndzi khongotela. Kute xamundzuku wa kona nanhlikanhi ndzi tshamile ekamareni ra mina ndzi ri karhi ndzi tihlayela buku ya xikolo, ndzo twa Manana na Tatana va ri karhi va hoxana hi marito. Hinkwavo a va nga swi vonangi leswaku ndzi vuyile exikolweni. Hi siku leri a ndzi vuyile nkarhi wu nga si fika hikwalaho ka leswi exikolweni xa hina va hi tshunxeke hi ku hatlisa hikuva vadyondzisi va hina a va ya eka nhlengeletano ya yuniyoni.